Ανακοίνωση για την έναρξη διαδικασίας μερικής ενδιάμεσης επανεξέτασης των μέτρων αντιντάμπινγκ που εφαρμόζονται στις εισαγωγές διαλυμάτων ουρίας και νιτρικού αμμωνίου (UAN) καταγωγής, μεταξύ άλλων, Λιθουανίας

(2002/C 314/02)

Η Επιτροπή έλαβε αίτηση για μερική ενδιάμεση επανεξέταση σύμφωνα με το άρθρο 11 παράγραφος 3 του κανονισμού (ΕΚ) αριθ. 384/96 του Συμβουλίου(1), όπως τροποποιήθηκε τελευταία από τον κανονισμό (ΕΚ) αριθ. 1972/2002(2) (εφεξής "ο βασικός κανονισμός").

1. Αίτηση επανεξέτασης

Την αίτηση υπέβαλε η JSC Achema (ο αιτών), εξαγωγέας από τη Λιθουανία.

Η αίτηση αφορά μόνο τη μορφή του μέτρου και ειδικότερα, την εξέταση της δυνατότητας αποδοχής της ανάληψης υποχρέωσης που πρότεινε ο αιτών.

2. Προϊόν

Το υπό εξέταση προϊόν είναι διαλύματα ουρίας και νιτρικού αμμωνίου, υγρό λίπασμα που χρησιμοποιείται ευρέως στη γεωργία, καταγωγής Λιθουανίας (το υπό εξέταση προϊόν), που κατατάσσεται επί του παρόντος στον κωδικό ΣΟ 3102 80 00. Ο εν λόγω κωδικός ΣΟ παρατίθεται για πληροφοριακούς και μόνο λόγους.

3. Ισχύοντα μέτρα

Τα ισχύοντα, επί του παρόντος, μέτρα είναι οριστικός δασμός αντιντάμπινγκ που επιβλήθηκε με τον κανονισμό (ΕΚ) αριθ. 1995/2000 του Συμβουλίου(3) στις εισαγωγές διαλυμάτων ουρίας και νιτρικού αμμωνίου καταγωγής, μεταξύ άλλων, Λιθουανίας.

4. Λόγοι της επανεξέτασης

Ο αιτών τονίζει ότι δεσμεύτηκε για να τηρήσει πειθαρχία όσον αφορά την τιμή του UAN στο πλαίσιο διαδικασίας αντιντάμπινγκ σχετικά με την ουρία(4) και υποβάλλει στοιχεία που αποδεικνύουν ότι είναι πρόθυμος να αναλάβει στο πλαίσιο της παρούσας διαδικασίας υποχρέωση παρόμοιας φύσεως, που θα εξουδετερώσει τα επιζήμια αποτελέσματα της πρακτικής ντάμπινγκ και θα μπορεί να αποτελέσει αντικείμενο εποπτείας.

5. Διαδικασία

Η Επιτροπή, αφού καθόρισε, κατόπιν διαβουλεύσεων με τη συμβουλευτική επιτροπή, ότι υπάρχουν επαρκή αποδεικτικά στοιχεία που δικαιολογούν την έναρξη μερικής ενδιάμεσης επανεξέτασης, κινεί επανεξέταση, σύμφωνα με το άρθρο 11 παράγραφος 3 του βασικού κανονισμού, περιορίζοντας το πεδίο δράσης της επανεξέτασης στη δυνατότητα αποδοχής της ανάληψης υποχρέωσης που προτείνει ο αιτών.

Όλα τα ενδιαφερόμενα μέρη καλούνται να αναγγελθούν και να παράσχουν στην Επιτροπή σχετικές πληροφορίες καθώς και αποδεικτικά στοιχεία. Οι εν λόγω παρατηρήσεις πρέπει να περιέλθουν στην Επιτροπή εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων. Εφιστάται η προσοχή στο γεγονός ότι η άσκηση των περισσότερων διαδικαστικών δικαιωμάτων που αναφέρονται στο βασικό κανονισμό εξαρτάται από το κατά πόσον το μέρος αναγγέλλεται εντός της προαναφερθείσας περιόδου.

Επιπλέον, η Επιτροπή μπορεί να δεχθεί σε ακρόαση τα ενδιαφερόμενα μέρη, εφόσον υποβάλλουν αίτηση στην οποία αποδεικνύουν ότι υπάρχουν ιδιαίτεροι λόγοι για τους οποίους επιβάλλεται η ακρόασή τους. Η εν λόγω αίτηση πρέπει να υποβληθεί εντός προθεσμίας 40 ημερών.

6. Γραπτές παρατηρήσεις και αλληλογραφία

Όλες οι παρατηρήσεις και οι αιτήσεις των ενδιαφερόμενων μερών πρέπει να υποβληθούν γραπτώς (όχι σε ηλεκτρονική μορφή εκτός εάν υπάρχει σχετική πρόβλεψη), και θα πρέπει να αναφέρουν την επωνυμία, τη διεύθυνση, την ηλεκτρονική διεύθυνση, τον αριθμό τηλεφώνου, φαξ ή/και τέλεξ του ενδιαφερόμενου μέρους.

Διεύθυνση για την αλληλογραφία με την Επιτροπή: Ευρωπαϊκή Επιτροπή Γενική Διεύθυνση Εμπορίου

Διεύθυνση B

Γραφείο: J-79 5/16 B - 1049 Βρυξέλλες Φαξ (32-2) 295 65 05 Τέλεξ COMEU B 21877.

7. Άρνηση συνεργασίας

Στις περιπτώσεις που ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται συμπεράσματα, καταφατικά ή αποφατικά, με βάση τα διαθέσιμα αποδεικτικά στοιχεία, όπως προβλέπεται στο άρθρο 18 του βασικού κανονισμού.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη, και είναι δυνατό να χρησιμοποιηθούν τα διαθέσιμα πραγματικά στοιχεία.

(1) ΕΕ L 56 της 6.3.1996, σ. 1.

(2) ΕΕ L 305 της 7.11.2002, σ. 1.

(3) ΕΕ L 238 της 22.9.2000, σ. 15.

(4) Έγινε δεκτή ανάληψη υποχρέωσης με την απόφαση 2002/498/ΕΚ (ΕΕ L 168 της 27.6.2002, σ. 51), σχετικά με τις εισαγωγές ουρίας καταγωγής, μεταξύ άλλων, Λιθουανίας, με τις οποίες ο αιτών αποδέχτηκε, για να αποφύγει την αλληλοεπικάλυψη μέσω εξαγωγών άλλων λιπασμάτων, ακριβές επίπεδο τιμών, μεταξύ άλλων, UAN.